ПОКАНА ЗА СПОДЕЛЯНЕ НА ВПЕЧАТЛЕНИЯ ОТ ЕРАЗЪМ МОБИЛНОСТИ

„Моето Еразъм преживяване“

Моля да споделите накратко с бъдещите Еразъм студенти от БАН своето Еразъм преживяване. Вашите истории ще бъдат публикувани на сайта на Академията. Моля да посочите академичната година, през която сте бил/а Еразъм студент, градът, държавата и приемащата институция. Бихте могъл/а (но не задължително) да посочите какво Ви е мотивирало да изберете Програмата, откъде научихте за възможността да участвате, качеството на академичния живот в приемащия университет, къде бяхте настанен/а, социален живот, трудности, какво Ви хареса най-много и какви препоръки имате.

Историите се изпращат на имейл [tominaglb@cu.bas.bg](mailto:tominaglb@cu.bas.bg)в срок до петък, 22 април.

Привет,

Казвам се Карекин Есмерян и понастоящем съм командирован като научен сътрудник във Virginia Commonwealth University, САЩ. Тук се занимавам с разработване на лесно достъпни и евтини методи за синтез на свръххидрофобни и диаманто-подобни въглеродни покрития за приложения в противообледеняващи системи, корабостроенето, медицината и т.н. Допирът ми с програма Еразъм беше през академичната 2012/2013 година, когато разбрах, че има възможност за специализация в различни европейски научни институти и университети. След кратка справка в интернет сам открих приемащата институтция, Northumbria University, Newcastle Upon Tyne, UK, и след разговор с проф. Глен МакХейл стигнахме до договорка да замина за 6 месеца. Беше ми осигурено пълно съдействие от страна на Българска Академия на Науките и в частност, Проф. Бърлиева и г-жа Томина Галибова, които се отнесоха изключително професионално към всички мои желания и претенции. За мен участието в програма Еразъм, в чисто личностен план, беше едно приключение. Видях какво е да си член на международната академична общност, отделно се докоснах и до различния начин на живот в Северна Англия. В професионален план, програма Еразъм беше един от основните двигатели за моето последващо развитие, тъй като в Нюкасъл под ръководството на проф. Глен МакХейл се запознах с методите за синтез на свръхидрофобни повърхности (известни още като свръхводоотблъскващи повърхности) и техните практически приложения. Въз основа на наученото, преминах предварителна защита на докторската си дисертация в рамките на 3 годишния законов срок, което ми донесе награда от 1000 лева, а след това в рамките само на 3 месеца получих и докторската си степен, което ми донесе награда от още 1000 лева. Извън финансовата страна на нещата обаче, програма Еразъм допринесе за това да съм с необходимата квалификация за продължаване на работата си като научен работник и за това да стигна до там, че имената на американска и българска институция да стоят редом едно до друго. В този ред на мисли, препоръчвам на всеки, който се колебае за участието си в програмата да преустанови тези колебания и да се възползва от възможностите. Вярно, Еразъм има и някои малки недостатъци, например, грант, който е една идея под стандарта на приемните държави, но при достатъчно добра мотивация, организация и целеустременост, човек преодолява тези препятствия. Оставам с най-добри чувства към тези отминали дни и пожелавам успех на всички колеги, които ще се участват в програмата.

С уважение: ас. д-р Карекин Есмерян